આ બાબતે ફરિયાદ કરતાં એક વાહનચાલકે મિડ-ડે LOCALને જણાવ્યું હતું કે ‘મારે અંધેરી જવા માટે આ જ રોડનો ઉપયોગ કરવો પડે છે. રોજ કાંકરીઓથી ભરેલો એક ટેમ્પો બ્રિજની નીચે ઠાલવવામાં આવે છે અને બાદમાં થોડી-થોડી કાંકરીઓ લઈને રોડ પર પૅચવર્ક કરવામાં આવતું હોય છે. આ સમસ્યા રોજની છે. અહીં આ જ પ્રમાણે કામ થતું હોય છે. અહીં કાંકરીઓના ઢગલાને મૂકી દેવાથી વાહનોને પસાર થવામાં પરેશાની થાય છે. કેટલીક વાર કાંકરીઓ ટાયરમાં ચોંટી જાય છે. અતિવ્યસ્ત રોડ છે ત્યારે આ રીતે વચ્ચે મૂકવામાં આવતી કાંકરીઓને કારણે રોજ તકલીફ સહેવી પડે છે. આ બાબતની મેં ફોન પર અનેક વખત સુધરાઈને ફરિયાદ કરી છે, પરંતુ તેમના તરફથી કોઈ જ પૉઝિટિવ રિસ્પૉન્સ સાંપડ્યો નથી. અહીંથી પસાર થવામાં રોડ વચ્ચે પડેલી કાંકરીઓના ઢગલાને કારણે નાકે દમ આવી જાય છે.’